als_Latn dik_Latn sag_Latn
Showman-i i famshëm Ardit Gjebrea dhe e shoqja, Anila Gjebrea u shoqëruan në eksplorimin e zonës së Skraparit nga kryetari i parlamentit dhe njëkohësisht mik i vjetër i Gjebreas, Ilir Meta së bashku me bashkëshorten Monika Kryemadhi.
I ftuar nderi i kryeparlamentarit dhe deputetit të Skraparit në këtë udhëtim ishte edhe ambasadori i Shteteve të Bashkuara të Amerikës, Aleksandër Arvizu.
Arditi u shpreh për Anabel se "U mrekullova nga bukuria e kësaj zone të cilën nuk e kisha vizituar më parë dhe nga përpjekjet e vendasve për të zhvilluar turizmin dhe për të rritur mirëqënien". Kjo fundjavë udhëtimi koincidon me ditëlindjen e artistit (7 qershor).
Ashtu si për Arditin, edhe për ambasadorin Arvizu, kjo ishte hera e parë që udhëtonte në këtë pjesë të Shqipërisë. Siç shihet edhe nga fotot, ambasadori është shumë sportiv dhe ka shijuar çdo moment të aventurës, i mrekulluar nga bukuritë natyrore. Ndërsa zoti Meta, i cili ka lindur në një nga fshatrat e Skraparit (Çepan), u bë guida e grupit, duke i prezantuar me gastronominë, jetën e banorëve të zonës dhe zonat turistike.
Grupi fillimisht u ndal në Bogovë, ku shijoi në restorantin "Dafina" ushqimet tradicionale vendase. Si i apasionuar pas ushqimit, një pasion që e ndan shpesh tek "E diela Shqiptare", Arditi veçoi nga të gjithë gatimet byrekun me hithra, "si një nga gjërat më të mira që kam provuar ndonjëherë".
Pas drekës, tre personalitetet ndaluan për një vizitë tek fabrika e "Alba Shoes", një fabrikë ku punësohen 150 gra të zonës. "Shpesh tek "E diela" apo edhe në emisione të tjera dëgjoj njerëz që ankohen nga papunësia, nga pamundësia për të nxjerrë të ardhura aty ku jetojnë. Dhe ja ku është shembull kjo fabrikë, e cila punëson gratë e familjeve të zonës dhe është një boom ekonomik për këtë zonë."
Si vendqëndrim i grupit, u zgjodh hotel "Kanioni", një hotel komod me të gjitha kushtet dhe dhoma luksoze, e lokalizuar pranë pikës më joshëse turistike.
"Qershia mbi tortë në këtë udhëtim, ishin kanionet e Skraparit. Një lumë prej 9 kilometrash, tetë ujëvara, jëshillëk që më kujtonte skenat e filmit "Avatar". Kishte një pamje spektakolare. Ua sugjeroj të gjithëve që ta vizitojnë patjetër këtë mrekulli, sepse unë do ta promovoj fort," u shpreh showman-i për "Anabel". Në një prej fotove ilustruese, Arditi, kryetari i parlamentit dhe ambasadori, janë të veshur me xhaketat e shpëtimit, gati për udhëtimin me kanoa.
Aventura e fundjavës për Arditin përfundon të shtunën, pasi të dielën atij i duhet të jetë drejtpërsëdrejti në studion e Të Dielës Shqiptare.
als_Latn als_Latn als_Latn als_Latn als_Latn als_Latn als_Latn als_Latn als_Latn